Προσφυγή της 21ης Μαρτίου 2014 – Lubrizol France κατά Συμβουλίου
(Υπόθεση T-191/14)
Γλώσσα διαδικασίας: η αγγλική
Διάδικοι
Προσφεύγουσα: Lubrizol France SAS (Rouen, Γαλλία) (εκπρόσωποι: R. MacLean, Solicitor και B. Hartnett, Barrister)
Καθού: Συμβούλιο της Ευρωπαϊκής Ένωσης
Αιτήματα της προσφεύγουσας
Η προσφεύγουσα ζητεί από το Γενικό Δικαστήριο:
να κρίνει την προσφυγή παραδεκτή,
να ακυρώσει τα άρθρα 1 και 4 του κανονισμού (ΕΕ) 1387/2013 1
του Συμβουλίου, της 17ης Δεκεμβρίου 2013, για την αναστολή των αυτόνομων δασμών του κοινού δασμολογίου για ορισμένα γεωργικά και βιομηχανικά προϊόντα και την κατάργηση του κανονισμού (ΕΕ) 1344/2011 του Συμβουλίου, στο μέτρο που ο προσβαλλόμενος κανονισμός στέρησε από την προσφεύγουσα το δικαίωμα επωφεληθεί από τρεις αναστολές δασμών δυνάμει των προϊσχυσάντων κωδικών TARIC 2918.2900.80, 3811.2900.10 και 3811.9000.30, για τον λόγο ότι ενέχει πρόδηλες πλάνες περί το δίκαιο και περί τα πραγματικά περιστατικά καθώς και ότι εκδόθηκε κατά παράβαση ουσιώδους τύπου και χωρίς να τηρηθούν οι λοιπές διαδικαστικές εγγυήσεις,
να καταδικάσει το καθού και τους τυχόν παρεμβαίνοντες στα δικαστικά έξοδα της προσφεύγουσας.
Λόγοι ακυρώσεως και κύρια επιχειρήματα
Προς στήριξη της προσφυγής η προσφεύγουσα προβάλλει δύο λόγους.
Με τον πρώτο λόγο υποστηρίζεται ότι το καθού υπέπεσε σε πρόδηλες πλάνες περί το δίκαιο και περί τα πραγματικά περιστατικά διαπιστώνοντας την πλήρωση των απαιτούμενων προϋποθέσεων για την άρση των τριών αναστολών αυτόνομων δασμών, στο μέτρο που εφάρμοσε εσφαλμένα τα κριτήρια για να εξακριβώσει κατά πόσον παράγονται επαρκείς ποσότητες παρόμοιων ή υποκατάστατων προϊόντων εντός της Ευρωπαϊκής Ένωσης καθώς και το κριτήριο προσδιορισμού των πανομοιότυπων, ισοδύναμων ή υποκατάστατων προϊόντων.Με τον δεύτερο λόγο υποστηρίζεται ότι το καθού παρέβη ουσιώδη τύπο και δεν τήρησε τις λοιπές εγγυήσεις που αποβλέπουν στην εξασφάλιση της ορθής εφαρμογής των διαδικαστικών κανόνων, οι οποίοι επιβάλλουν στις εταιρίες που προβάλλουν αντιρρήσεις την υποχρέωση να απαντούν εμπροθέσμως καθώς και να μην παρέχουν παραπλανητικές και ανακριβείς πληροφορίες στο πλαίσιο ενστάσεων προβαλλόμενων κατά της παρατάσεως των αναστολών αυτόνομων δασμών.